b"\n_START_ARTICLE_\nFrancinaina Cirer i Carbonell\n_START_SECTION_\nBiografia\n_START_PARAGRAPH_\nDe modesta fam\xc3\xadlia de conradors, Francinaina des de ben petita va sentir una forta convicci\xc3\xb3 espiritual, fins al punt de seguir estrictament les tradicions religioses, de vegades fins i tot amagada dels seus pares. Ja a la joventut, es va dedicar al servici dels pobres i a l\xe2\x80\x99ensenyament de la catequesi als m\xc3\xa9s petits. Com a conseq\xc3\xbc\xc3\xa8ncia de la negativa de son pare al desig de fer-se religiosa, Francinaina, desolada, va haver de fer-se c\xc3\xa0rrec de ca seva, arran de la mort de la seva mare._NEWLINE_A l\xe2\x80\x99edat de 40 anys i mort son pare, Francinaina hereta les propietats familiars i decideix de cercar companyes per compartir ca seva, entre les quals troba Magdalena Cirer Benn\xc3\xa0ssar i Antonia Cap\xc3\xb3 Amengual. En aquests temps la seva tasca va ser fer obres de caritat per als m\xc3\xa9s pobres. El 1851, amb l\xe2\x80\x99ajut del rector Joan Molinas, fund\xc3\xa0 la Casa de la Caritat, de la qual esdevingu\xc3\xa9 mare superiora, i intensific\xc3\xa0 la feina pastoral._NEWLINE_El 1855 mor a ca na Clara i el 1899 se n\xe2\x80\x99obr\xc3\xad el proc\xc3\xa9s de beatificaci\xc3\xb3, que en reconegu\xc3\xa9 les virtuts heroiques. Despr\xc3\xa9s d'anys d'interrupcions, el 1989 el papa Joan Pau II beatific\xc3\xa0 sor Francinaina. \xc3\x89s filla il\xc2\xb7lustre de Sencelles i un carrer del poble en porta el nom.\n_START_SECTION_\nVeneraci\xc3\xb3\n_START_PARAGRAPH_\nLa beata Francinaina Cirer i Carbonell es venera a tota Mallorca fruit de les actuacions miraculoses que se li atribueixen. La seva festivitat es celebra el 27 de febrer; celebrant-se a Sencelles, des de l'any 1969, una ofrena floral al monument que li \xc3\xa9s dedicat. El segon diumenge del mes de maig es celebra, des de l'any 1986, una romeria que parteix de la localitat mallorquina de Sa Casa Blanca fins a Sencelles. L'any 2005 va ser nomenada Filla Predilecta de l'illa de Mallorca per part del Consell de Mallorca. Des de l'any 2009 \xc3\xa9s patrona dels catequistes. El pilot de F1, Pedro Mart\xc3\xadnez de la Rosa, portava una imatge de Francinaina Cirer i Carbonell al seu casc durant les curses, ja que, segons ell, el protegia."